KONDITORBAGEREN LUKKER I HJØRRING – Super Avisen
onsdag den 26. april 2017 Mange kunder er de seneste par dage gået forgæves til Konditorbageren på Frilandsvej i Hjørring. På døren hænger et skilt, hvor der står af bageren er lukket på grund af vejarbejde og sygdom.
– Omsætningen faldt dag for dag, og selvom vi troede vi havde forberedt os ved at have to færre ansatte, så er tilbagegangen større end vi havde ventet. Vores omsætning er faldet med 50 procent, forklarer den ene halvdel af bagerparret, Anne Marie Meldgaard, Hjørring.
Hun har sammen med sin mand Viggo Sørensen, der er bagermester, drevet bageriet på Frilandsvej i snart 26 år. Begge er 62 år og svækket af sygdom, og derfor er den ekstra arbejdsbyrde på grund af vejarbejdet dråben, der har fået bægeret til at flyde over.
Bageriet havde 12-13 ansatte, hvoraf de tre var fuldtidsansatte. Vejarbejdet på Frilandsvej skyldes kloakrenovering og bliver efter planen afsluttet om tre måneder.